遊南峰寺
作者：葉夢得
朝代：宋

paragraphs: 澤國鍾下流，有山獨西南。
標奇借明眼，夙昔多窮探。
腹背眩金碧，鍾魚半精藍。
支郎放鶴地，妙解無餘談。
高木氣未炎，綠陰正青酣。
我懶倦登陟，茲行咤猶堪。
幽尋雖云初，佳處默已諳。
久欲謝塵滓，往同彌勒龕。
平生行九九，晚識前三三。
才也實可人，窮年玩煙嵐。
胸中有定水，萬境潛包含。
嚴霜掃赬紫，老榦餘楩柟。
噉蔗要自佳，食茶亦云甘。
坐斷方丈室，天花雨毶毶。
笑我窘世網，何殊老眠蠶。
我今已解縛，真理密自耽。
但恐愛山意，多求尚成貪。
願借待月嶺，重開石頭庵。
偃松久傲兀，碧琳故澄涵。
言尋覺城路，更欲從遍參。